tartuNLP/wikipedia-smugri-20251201 huggingface dataset:
Eindhovenin teknillinen yliopisto

Eindhovenin teknillinen yliopisto () on vuonna 1956 perustettu alankomaalainen teknillisen alan tutkimusyliopisto. Se toimii Alankomaiden eteläosassa Eindhovenissa sijaitsevalla kampusalueella. 
Yliopistossa on noin 13 000 korkeakouluopiskelijaa (2023), joista vajaa 8 000 tähtää alempaan korkeakoulututkintoon ja noin 5 000 ylempään. Opiskelijoista noin 25 prosenttia tulee ulkomailta. Perustutkinto-opiskelijoiden lisäksi on jatko-opiskelijoita, joiden tavoitteena on tohtoritutkinto (PhD; vuonna 2023 valmistui 309 tohtoria) tai kaksivuotinen, teollisuuteen suuntautuva jatkodiplomi (EngD; 2023: 108 kpl). Yhteistyö kaupungin (esimerkiksi DAF Tucks ja Philips) ja laajemman metropolialueen teollisuuden kanssa on hyvin laajamittaista. Kolmanneksella professoreista on sivutoimi myös yrityksissä ja jatkotutkintojen (PhD ja EngD) tutkimushankkeet on usein suunnattu ja rahoitettu yritysten tarpeisiin perustuen. 
Yliopistossa on yhdeksän laitosta, jotka ovat:
Yliopisto lukeutuu yliopistovertailussa kansainvälisesti hyvätasoisten yliopistojen joukkoon. Esimerkiksi Shanghain yliopistorankingissa 2024 (ARWU) se on sijoittunut maailmanlistan sijalle 401–500. Brittinäkökulmasta yliopistoja arvioiva THE luokitteli yliopiston maailmanlistansa sijalle 185.
Bandar-e Torkaman

Bandar-e Torkaman () eli entinen Bandar-e Šah () on Kaspianmeren satamakaupunki Iranin Golestanin maakunnassa.
Maantiede.
Bandar-e Torkaman sijaitsee Iranin Golestanin maakunnassa Kaspianmeren kaakkoisrannikolla Gorganinlahden alkupäässä ja noin kahdeksan kilometriä Atrakjoen suulta etelään. Kaupungin hallinnolliseen piirikuntaan ("bakš") kuuluu myös Ašuraden entinen saari Miankalen niemimaalla.
Historia.
Kaupunki on saanut alkunsa 1930-luvulla Trans-Iranin rautatien päättesatamana Kaspianmerellä ja se tunnettiin alkujaan nimellä Bandar-e Šah. Laivaliikennettä varten paikalle rakennettiin 12 kilometriä pitkä kanava ja 200 metrinen laituri. Laituripaikkoja oli neljä tai viisi. Liikennöinti oli mahdollista tuhannen tonnin uppouman laivoille. Vuosina 1935–1936 sataman kautta vietiin 48 000 tonnia tavaraa ja tuotiin 2 000 tonnia. Satamaan johtavaan kanavaan alkoi kuitenkin kerääntyä lietettä, mikä vaikeutti laivaliikennettä. Vuonna 1940 tavaliikennettä oli enää 970 tonnia. Itse kaupunki oli pieni ja sen rakennukset olivat lähinnä satamarakennuksia ja sataman työntekijöiden asuntoja.
Satamaa rakennettiin uudelleen toisen maailmansodan aikana. Neuvostoliitto ruoppasi kanavaa ja liikenne lisääntyi 1 200-1 500 tonniin päivittäin. Sodan jälkeen vastassa oli kuitenkin uudestaan kanavan liettyminen ja Kaspianmeren vedenpinnan lasku, mikä johti satamaliikenteen loppumiseen. Kaupunki elpyi kuitenkin joksikin aikaa uudestaan, kun sinne rakennettiin rautatie Neuvostoliiton Keski-Aasiasta, josta oli kehittynyt huomattava viljelyalue 1950- ja 1960-luvuilla. Vuonna 1961 rautatietä jatkettiin Gorganiin, jolloin Bandar-e Šah menetti jälleen merkitystään. Kaupungin nimi muutettiin nykyiseen muotoonsa Bandar-e Torkaman Iranin vuoden 1979 vallankumouksen myötä.
Goldschläger

Goldschläger on kanelilla maustettu alkoholijuoma, joka on tunnettu siihen lisätystä pienestä määrästä lehtikultaa. Juoman valmistui alkoi 1990-luvulla Sveitsissä ja nykyisin merkin omistaa yhdysvaltalainen Sazerac. Kultaa on eri aikoina lisätty alkoholijuomiin eri paikoissa, mutta nykyisin Goldschläger lienee näistä juomista tunnetuin.
Kultaa on historian aikana lisätty alkoholijuomiin useissa eri paikoissa. Tapa liitettiin usein uskomuksiin kullan terveysvaikutuksista, tai sillä osoitettiin yksinkertaisesti käyttäjän arvovaltaa. Jo muinaiset egyptiläiset lisäsivät mahdollisesti viiniin. Samaan tapaan kultaa käyttivät keskiajan eurooppalaiset aateliset. Vuonna 1598 Danzigissa nykyisessä Puolassa alettiin käyttämään "Goldwasser" (kultavesi) nimistä rohtojuomaa. Nykyisin tunnetuimman kultalikööri on Goldschläger, jonka valmistus alkoi Sveitsissä vuonna 1993. Nimi tarkoittaa kullanhakkaajaa, mikä viittaa lehtikullan valmistusmenetelmään. Merkki myytiin vielä samalla vuosikymmenellä brittiläiselle Diageo-alkoholijuomayhtiölle, joka siirsi sen valmistuksen Italiaan. Diageo myi merkin edelleen yhdysvaltalaiselle Sazeracille vuonna 2018.
Alkuperäisen Goldschlägerin alkoholiprosentti oli 53,5 % ja nykyisin 43,5 %. Juoma on maustettu kanelilla. Goldschlägeria myydään 750 ml pulloissa, joissa on 0,1 g lehtikultaa. Kulta ei ole myrkyllistä, eikä se vaikuta juoman makuunkaan. Kullasta on kuitenkin levinnyt tarinoita, joiden mukaan se olisi eri tavoin haitallista. Yksi tunnettu myytti on, että kulta aiheuttaisi haavaumia kurkussa tai ruuansulatuselimissä, mikä taas aiheuttaisi myytin mukaan nopeamman päihtymisen koska alkoholi siirtyy näin verenkiertoon suorempaan. Todellisuudessa lehtikullan pienet palaset ovat liian pehmeitä haavoja aiheuttaakseen.
Vapaat sokerit

Vapaat sokerit ovat elintarvikkeisiin lisättyjä sokereita sekä teollisissa tärkkelyssiirapeissa ja muissa siirapeissa, hunajassa, hedelmämehuissa ja hedelmämehutiivisteissä luontaisesti esiintyviä sokereita. Myös jotkin vihannesmehut, kuten punajuurimehu, sisältävät runsaasti vapaita sokereita.
Kasvikunnan tuotteiden luontaisesti sisältämät sokerit muuttuvat vapaiksi sokereiksi, kun niitä ympäröivä kuidusta muodostunut soluseinämä rikkoutuu mehustuksen tai uuton yhteydessä. 
Sokerin muuttuminen vapaaksi nopeuttaa sen kulkeutumista verenkiertoon. Esimerkiksi omenamehun sisältämien sokereiden kulkeutumista verenkiertoon kuvaavan glykemiaindeksin arvo on 41 samalla kun kokonaisena syötävän omenan arvo on vain 36. 
Suositukset.
Euroopan elintarviketurvallisuusvirasto EFSA suosittaa, että vapaan sokerin saanti olisi mahdollisimman pientä. Suositus ei koske maidossa luontaisesti esiintyvää laktoosia eikä myöskään vähäkaloristen sokerialkoholien käyttöä. EFSA:n suositus perustuu sen asiantuntijapaneelin vuonna 2022 julkaisemaan arviointiraporttiin, jossa todettiin, että sakkaroosin tiedetään aiheuttavan hammasmätää. Lisäksi on olemassa eri vahvuista näyttöä siitä, että vapaata sokeria sisältävät juomat lisäävät riskiä sairastua esimerkiksi rasvamaksan ja kakkostyypin diabeteksen kaltaisiin aineenvaihduntasairauksiin.
EFSA ryhtyi selvittämään vapaiden sokereiden saannin terveysvaikutuksia Pohjoismaiden tekemän aloitteen pohjalta. Paneelin alkuperäisenä tavoitteena oli asettaa ravinnosta saataville sokereille turvallisen kokonaissaannin raja-arvo. Tämä ei kuitenkaan onnistunut, koska ei ollut olemassa riittävästi tutkimustietoa esimerkiksi makeisten, jälkiruokien sekä makeiden leivonnaisten ja makeutettujen maitotuotteiden terveysvaikutuksista. Raportissa todettiin myös, ettei tutkimusnäytön perusteella ollut mahdollista erottaa toisistaan lisätyn sokerin ja (muun) vapaan sokerin terveysvaikutuksia, koska niiden saanti korreloi tutkimuksissa niin vahvasti toisiinsa.
Myös valtion ravitsemus­neuvottelukunnan vuoden 2024 ravitsemussuosituksissa suositellaan, että vapaata sokeria käytettäisiin mahdollisimman vähän.
Historiaa.
Maailman terveysjärjestö WHO suositteli vuonna 1989 vapaiden sokereiden rajoittamista korkeintaan 10 prosenttiin ravinnon energiasta. WHO antoi uuden suosituksen vuonna 2002, jonka mukaan päivittäisen sokeriannoksen suuruus olisi hyvä rajoittaa mahdollisuuksien mukaan jopa vain viiteen energiaprosenttiin (noin 25 g/vrk), koska siitä seuraisi vieläkin suurempia terveyshyötyjä. WHO:n suositukset perustuvat sakkaroosin osalta siihen, että se aiheuttaa hammasmätää ja ylipainoa etenkin juomien mukana nautittuina.
Maipo (tulivuori)

Maipo on kartiomainen kerrostulivuori, joka sijaitsee Chilen ja Argentiinan rajalla.
Maipo kohoaa osittain pleistoseenikauden Diamante-kraatterista, joka syntyi noin 450 000 vuotta sitten valtavan purkauksen seurauksena. Purkaus levitti ympäristöön noin 350 kuutiokilometriä ryoliittista ignimbriittiä. Kraatterin lounaisreunalle ja rinteille muodostuivat myöhemmin pienemmät tulivuoret, kuten "Volcán Don Casimiro" ja "Cerro Listado".
Maipo on noussut kraatterin pohjasta noin 1 900 metrin korkeuteen ja sen huippu on 5 323 mpy. Maipon itärinteillä on useita kartiomuodostumia, jotka ovat syntyneet kohti koillista suuntautuvien rakopurkausten seurauksena. Vuonna 1826 erään kartion laavavirta tukki alueen uomia ja muodosti Diamante-järven kraatterin itäosaan.
Tulivuori kuuluu Etelä-Andien tulivuoriketjuun ja sijaitsee mannerlaattojen alityöntövyöhykkeellä. Sen kivilajit vaihtelevat trakyandeesiitista ja andesiitista aina ryoliittiin saakka. Viimeisin tunnettu purkaus tapahtui vuonna 1912.
Diamante–Maipo-tulivuorikompleksin kehityksessä on kaksi vaihetta. Diamante-vaiheessa noin 450 000 vuotta sitten purkautui laajoja ryoliittisia ignimbriittejä, mikä synnytti 20×16 km kokoisen romahtamiskraatterin. Maipo-vaihe, viimeiset 100 000 vuotta, koostuu pääasiassa rauhallisista purkauksista, joihin kuuluu lohkareisia laavoja, rengasmuotoinen vikaselänne ja vähäisiä pyroklastisia kerrostumia.
Historiallinen aktiivisuus on epävarmaa, eikä alueella ole nykyisin fumarolista toimintaa. Tulivuoren kivilajit muodostavat korkean kaliumpitoisuuden omaavan kalkkialkaliittisen sarjan, ja geokemiallinen kehitys viittaa yhä räjähdysherkempiin purkaustuotteisiin, joita muovaavat fraktioiva kiteytyminen ja magmasekoittuminen.
Vikarbyn

Vikarbyn on taajama Rättvikin kunnassa Taalainmaan läänissä samannimisessä historiallisessa maakunnassa Ruotsissa. Taajamassa oli 1 191 asukasta vuoden 2023 lopussa.
Santiago Buitrago

Santiago Buitrago Sánchez (s. 26. syyskuuta 1999 Bogotá) on kolumbialainen maantiepyöräilijä. Hän on parhaimmilaan etappikilpailuissa ja mäkisessä maastossa ajettaessa. Hän on edustanut koko ammattilaisuransa, vuodesta 2020, Bahrain-McLaren / Team Bahrain Victorious -tallia.
Buitrago on voittanut Italian ympäriajossa Lavaroneen päättyneen 17. etapin 2022 ja Tre Cime di Lavaredoen päättyneen 19. etapin 2023.
Saavutuksia.
Lähteet: Pro Cycling Stats, First Cycling
Settimana Ciclistica Italiana, mäkikirikilpailun voitto
Saudi Tour, kokonaiskilpailussa toinen, 2. etapin voitto
Italian ympäriajo, kokonaiskilpailussa 12:s, nuorten kilpailussa toinen, 17. etapin voitto, 15. etapilla toinen
Vuelta a Burgos, 1. etapin voitto
Saudi Tour, nuorten kilpailun voitto
Vuelta a Andalucía, kokonaiskilpailussa kolmas
Liège–Bastogne–Liège, kolmas
Italian ympäriajo, kokonaiskilpailussa 13:s, 19. etapin voitto
Espanjan ympäriajo, kokonaiskilpailussa kymmenes, 15. etapilla kolmas
Volta a la Comunitat Valenciana, kokonaiskilpailussa toinen, nuorten kilpailun voitto
Pariisi–Nizza, 4. etapin voitto
La Flèche Wallonne, viides
Ranskan ympäriajo, kokonaiskilpailussa kymmenes
Volta a la Comunitat Valenciana, kokonais- ja pistekilpailun, 2. ja 4. etapin voitto
Tour des Alpes-Maritimes, kokonaiskilpailussa toinen
La Flèche Wallonne, kuudes
Ranskan ympäriajo, 16. etapilla kolmas
Espanjan ympäriajo, kokonaiskilpailussa 15:s
Boda (Rättvik)

Boda on taajama Rättvikin kunnassa Taalainmaan läänissä samannimisessä historiallisessa maakunnassa Ruotsissa. Taajamassa oli 525 asukasta vuoden 2023 lopussa.
Furudal

Furudal on taajama Rättvikin kunnassa Taalainmaan läänissä samannimisessä historiallisessa maakunnassa Ruotsissa. Taajamassa oli 438 asukasta vuoden 2023 lopussa.
Gulleråsen

Gulleråsen on taajama Rättvikin kunnassa Taalainmaan läänissä samannimisessä historiallisessa maakunnassa Ruotsissa. Taajamassa oli 362 asukasta vuoden 2023 lopussa.
Nedre Gärdsjö

Nedre Gärdsjö on taajama Rättvikin kunnassa Taalainmaan läänissä samannimisessä historiallisessa maakunnassa Ruotsissa. Taajamassa oli 384 asukasta vuoden 2023 lopussa.
Uppsalan kaupunginteatteri

Uppsalan kaupunginteatteri (; vuosina 1951–1982 "Upsalan-Gävlen kaupunginteatteri", 1982–2007 "Upsalan kaupunginteatteri") on Ruotsin Uppsalassa sijaitseva vuonna 1951 perustettu teatteri. Sen ensimmäisenä johtajana toimi Gösta Folke. Vuonna 1954 teatterissa sai Ruotsin-ensiesityksensä Samuel Beckettin "Huomenna hän tulee".
Teatterissa on vuosittain noin 80 000 kävijää. Näyttämöitä on neljä: Stora scenen (530 paikkaa), Lilla scenen (160), Ettan (100) ja Intiman (50).
Gösta Folke

Gösta Gottfrid Folke (10. joulukuuta 1913 Tukholma – 14. huhtikuuta 2008 Tukholma) oli ruotsalainen näyttelijä, ohjaaja ja teatterinjohtaja. Hän aikoi alun perin papiksi, mutta osallistui opiskeluaikanaan Uppsalassa ylioppilasteatterin toimintaan ja ohjasi Leksandissa "Himlaspelet"-nimisen näytelmän, joka saavutti suurta menestystä. Alf Sjöberg kiinnitti tällöin huomionsa Folkeen ja teki tästä avustajansa. Folke ohjasi itsekin muutamia elokuvia. Vuosina 1951–1957 hän toimi Uppsalan kaupunginteatterin johtajana ja 1960–1977 hän johti Malmön kaupunginteatteria.
Folke oli vuodesta 1947 naimisissa näyttelijä Agneta Prytzin kanssa. Hän menehtyi heinäkuussa 2008 noin kolme kuukautta Folken kuoleman jälkeen.
Loa Falkman

Carl Johan Loa Falkman (s. 24. heinäkuuta 1947 Danderyd) on ruotsalainen oopperalaulaja ja näyttelijä. Hänen ensiesiintymisensä Tukholman oopperassa tapahtui vuonna 1973. Hän on urallaan esiintynyt myös ulkomailla. Vuonna 2003 Falkmanille myönnettiin hovilaulajan arvonimi. Hän on myös näytellyt televisiossa ja elokuvissa. Vuonna 1990 Falkman osallistui Melodifestivaleniin kappaleella "Symfonin", joka sijoittui viimeiseksi. Siitä tuli silti klassikko, ja Falkman on valittu Melodifestivalenin kunniagalleriaan.
Loa (täsmennyssivu)

LOA voi tarkoittaa seuraavia asioita:
Falkman

Falkman on seuraavien henkilöiden sukunimi:
Luettelo Justin Bieberin esiintymisistä Suomessa

Justin Bieber esiintyi ensimmäisen kerran Suomessa vuonna 2013 osana Believe Tour -kiertuetta. Loppuunmyyty konsertti järjestettiin Helsingissä Hartwall Areenalla. Toisen kerran hän saapui Suomeen "Purpose"-levyn maailmankiertueella syksyllä 2016. Ensimmäinen keikka myytiin loppuun minuuteissa, joten Helsinkiin järjestettiin myös lisäkonsertti.
Bieber esiintyi Helsingin Kaisaniemessä 9. päivänä elokuuta 2022.
Iškošimin piiri

Iškošimin piiri () on hallintopiiri Pamirin lounaisosassa Vuoristo-Badahšanin autonomisella alueella Tadžikistanissa. Sen keskus on Iškošimin kylä. Piirin pinta-ala on 3 600 neliökilometriä. Vuoden 2020 väestönlaskennan mukaan siellä oli 30 221 asukasta.
Iškošimin piiri rajoittuu pohjoisessa Šuğnonin ja Roštqal’an ja idässä Murğobin piireihin sekä etelässä ja lännessä Afganistaniin. Se käsittää Tadžikistanin puoleisen osan Pandžin yläjuoksun ja Pamirjoen laaksoista. Piirin pohjoisrajalla ovat Iškošim- ja Šoxdaravuoret sekä osa Etelä-Alitšurista. Korkeuserot ovat 2 500–6 726 metriä merenpinnasta. Jokien toisella puolella Afganistanissa kohoavat Hindukuš ja Wahanvuoret.
Seudun ilmasto on kuiva ja mantereinen. Tammikuun keskilämpötila on –19,5 ja heinäkuun 31,6 astetta. Vuotuinen sademäärä on 100 millimetriä. Piirissä on paljon kivennäisvesilähteitä. Hyötykaivannaisiin kuuluvat liuske, talkki, biotiitti, korukivet ja rakennusaineet.
Vuonna 1932 perustettuun piiriin kuuluu seitsemän maalaiskuntaa: Askar Zamirov, Ptup, Qozideh, Rustambek Jusufbekov, Šitxarv, Vrang ja Zong. Asukkaat puhuvat piirin pohjoisrajalta Pandžjoen mutkaan saakka tadžikkia, Renin ja Sumdžinin kylissä iškašimia ja Namadgutista itärajalle wahia.
Alueen pääkaupungista Xoruğista on 104 kilometrin pituinen maantieyhteys Iškošimiin. Tie jatkuu itärajalle Langariin. Pandžin yli Afganistaniin on 2000-luvulla rakennettu silta. Piirikeskuksessa on lentokenttä.
Seudun pääelinkeinot ovat maanviljely ja karjanhoito. Pääosin keinokastellut viljelmät tuottavat viljaa, perunaa, vihanneksia, hedelmiä ja rehua. Tuotantoeläimiä ovat naudat, lampaat, vuohet ja siipikarja. Lisäksi harjoitetaan mehiläistenhoitoa. Teollisuutta edustaa maataloustuotteiden jalostus, rakennustarvikkeiden tuotanto ja neljä vesivoimalaitosta. Iškošimissa on vuonna 2011 perustettu vapaakauppa-alue ja Pandžin sillan yhteydessä tärkeä markkinapaikka.
Silkkitien varrella sijainneen Iškošimin ja Wahanin käytävän nähtävyyksiä ovat seudun luonto, kuumat lähteet, lukuisat kalliopiirrokset, Jamtšun ja muut muinaiset linnoitukset, Vrangin buddhalainen luostari, karavaaniseraljit sekä pyhimysten ja merkkihenkilöiden haudat, mausoleumit ja museot.
North Rail

North Rail Oy on suomalainen rautatiekuljetusyhtiö, joka on perustettu maaliskuussa 2023. Se on Nurminen Logisticsin tytäryhtiö. North Rail liikennöi tavarajunia Suomen rataverkolla. North Rail on jatkaja Viron valtiollisen rautatieyhtiön Operailin entiselle Suomen-rautatieliiketoiminnalle, jonka Nurminen Logistics osti alkuvuodesta 2023.
Yhtiön toimitusjohtajana toimii Toni Mäkelä, joka kuuluu Nurminen Logisticsin johtoryhmään.
Maasin ryhmä

Maasin ryhmä ("Máze joavku," myös "sámi dáiddajoavku") oli vuosina 1978"–"1983 toiminut nuorten saamelaisten taiteilijoiden ryhmä. Ryhmän toimintaa on pidetty merkittävänä lähtökohtana saamelaiselle nykytaiteelle. Norjalaisen Maasin ("Máze") kylän mukaan nimensä saaneen taiteilijaryhmän jäseniä olivat Synnøve Persen (1950–), Aage Gaup (1943–), Trygve Lund Guttormsen (1933–2012), Berit Marit Hætta (1948–), Britta Marakatt (1951–), Josef Halse (1951–), Hans Ragnar Mathisen (1945–) ja Rannveig Persen (1953–). Maasin ryhmän taide oli yhteiskunnallista ja kytkeytyi erityisesti Altajoen patoamista vastustaneeseen aktivismiin. Vuodesta 1968 lähtien suunnitellun vesivoimalan rakentaminen olisi jättänyt Maasin saamelaiskylän tekojärven alle ja vienyt kodin sadoilta kylän asukkailta. Alta-liike lisäsi keskustelua alkuperäiskansojen oikeuksista sekä saamelaisten itsehallinnosta. 
Maasin ryhmän taiteilijat olivat vastavalmistuneita nykytaiteen harjoittajia, joiden työskentelyssä keskeisellä sijalla oli saamelaisen kulttuuriperinnön vaaliminen. Ryhmä otti käyttöön "dáidda-"sanan (taide), jota käytettiin myös ryhmän nimessä. Taiteilijaryhmän toimitilat Maasin kylässä tarjosivat kokoontumispaikan lisäksi monille Alta-kiistan mielenosoittajille. Maasin ryhmä edisti myös yhteistyötä Suomessa ja Ruotsissa toimineiden saamelaistaiteilijoiden kanssa ja edesauttoi saamelaisten taideinstituutioiden, kuten 1979 perustetun Saamelaistaiteilijoiden yhdistyksen ("Sámi Dáidócehppid Searvi," SDS), syntyä.
Yhdistetyn maailmancup 2024–2025

Yhdistetyn maailmancup 2024–2025 alkoi 29. marraskuuta 2024 Kuusamon Rukalla ja päättyy 22. maaliskuuta 2025 Lahdessa. 
"Lähde: FIS"
Peter Sarlin

Peter Sarlin (s. 1986 Turku) on suomalainen tekoäly-yrittäjä, tutkija ja toimitusjohtaja. Hän toimii Aalto-yliopiston työelämäprofessorina ja johtaa Silo AI -tekoäly-yritystä, joka heinäkuussa 2024 siirtyi yrityskaupalla yhdysvaltalaisen AMD-tietotekniikkajätin tekoäly-yksiköksi (AMD Silo AI). Vuonna 2024 Sarlin perusti Foundation PS -säätiön vahvistamaan Suomen ja Euroopan tekoälytutkimuksen ekosysteemiä ja kilpailukykyä, ja lahjoitti 13 tekoälyprofessuuria suomalaisiin yliopistoihin ja ELLIS-instituutille.
Sarlin on väitellyt tietojärjestelmätieteiden tohtoriksi TUCS:sta (Turku Center for Computer Science) ja Åbo Akademista (ÅA, 2013). Rahoitusjärjestelmien riskienhallintaa käsittelevän, tietotekniikan alaan (koneoppimiseen) kuuluneen väitöskirjan aiheena oli neuroverkkoarkkitehtuurit rahoitusjärjestelmän vakauden valvontaan ja otsikkona "Mapping financial stability". Hän on Åbo Akademin tietojärjestelmätieteen dosentti ja työelämäprofessori ÅA:ssa ja Aalto-yliopistossa ja on toiminut vierailevana professorina ja tutkijana useassa kansainvälisessä yliopistossa, kuten London School of Economicsissa, Imperial College Londonissa ja University of Technology Sydneyssä, ja työskennellyt muun muassa Euroopan keskuspankissa ja Kansainvälisessä valuuttarahastossa. Hänen julkaisuja on siteerattu tuhansia kertoja ja h-indeksi on 27 ja i10-indeksi 47.
JC Latham

Jerome ”JC” Latham (s. 8. helmikuuta 2003) on yhdysvaltalainen amerikkalaisen jalkapallon pelaaja. Hänen pelipaikkansa on hyökkäyksen uloin linjamies. Latham edustaa NFL-joukkue Tennessee Titansia. Ennen NFL-uraansa hän pelasi Alabaman yliopiston joukkueessa. Titans varasi hänet ensimmäisellä kierroksella seitsemännellä varausvuorolla . Toukokuussa 2024 Latham teki Titansin kanssa nelivuotisen ja yhteensä 26,04 miljoonan dollarin arvoisen tulokassopimuksen. Latham on pelannut 17 NFL:n runkosarjan ottelua. Näissä otteluissa hänellä on kolme rähmäyksen palautusta. Uran tilastot päivitetty kauden 2024 jälkeen.
Fram (Paraguay)

Fram on pikkukaupunki Paraguayn Itapúan departementissa. Se on perustettu maanviljelysiirtokuntana vuonna 1920. Vuonna 2022 sen asukasluku oli 8 357.
Maantiede.
Fram sijaitsee Paraguayn Itapúan departementissa noin 50 kilometriä Encarnaciónista pohjoiseen.
Historia.
Fram on perustettu vuonna 1920. Ruotsalainen Buenos Airesissa rikastunut laivanvarustaja Pedro Cristophersen osti tuolloin paikalta 68 000 hehtaaria maata maanviljelysiirtokunnan aloittamiseksi. Nimi Fram on norjaa ja tarkoittaa "eteenpäin". Huomattava osa paikalle saapuvista siirtolaisista oli kotoisin Itä-Euroopasta. Heidän joukossaan oli Stalinin vainoja ja natseja pakenevia puolalaisia, ukrainalaisia ja valkovenäläisiä.
Fram sai aseman omana kuntanaan vuonna 1956. Paikalliset kohtasivat kuitenkin pian ongelmia. Alfredo Stroessner oli noussut valtaan Paraguayssa vuonna 1955. Käynnissä oli maailmanlaajuinen kylmä sota ja Paraguay oli riippuvainen Yhdysvaltojen talousavusta. Avun turvatakseen Stroessner pyrki osoittamaan maan olevan kommunismin vastainen ja tämän kannalta Framin itäeurooppalaiset siirtolaiset olivat helppo kohde. Heihin kohdistettiin vainoja, jotka pysyivät pitkään virallisesti salassa, kunnes Roberto Zub julkaisi niistä teoksen " Tierra, trabajo y religion" vuonna 2004.
Väestö.
Framin asukasluku oli Paraguayn tilastokeskuksen mukaan vuonna 2022 8 357. Vuonna 2002 vastaava lukema oli 6 923.
Emmy (norjalainen laulaja)

Emmy Kristine Guttulsrud Kristiansen, (s. 13. syyskuuta 2000 Holmestrand, Norja) tunnettu pelkällä nimellään Emmy, on norjalainen laulaja ja lauluntekijä. Hän edusti Irlantia kappaleellaan ”Laika Party” vuoden 2025 Eurovision laulukilpailussa Baselissa.
Biografia.
Kristiansen on kotoisin Sanden kylästä, joka on nykyään osa Holmestrandin kuntaa. Kristiansen varttui musikaalisessa perheessä ja hän lauloi muun muassa kuorossa nimeltään "Soul Children". Sen jälkeen, kun hänen isoveljensä Erlend oli jo osallistunut vuonna 2011 Norjan yleisradioyhtiö NRK:n lähettämään nuorten musiikkiohjelmaan nimeltään "Melodi Grand Prix Junior", Emmy halusi itsekin osallistui samaan kilpailuun. Vuonna 2015, ollessaan 14-vuotias, Kristiansen osallistuikin kilpailuun kappaleellaan "Aiaiaiai".
Vuonna 2021 Emmy osallistui Norjan vuoden 2021 euroviisukarsintana toimineeseen "Melodi Grand Prix 2021" -kilpailuun. Kilpailussa hän eteni kolmannesta semifinaalista finaaliin asti kappaleellaan "Witch Woods". Finaalissa Emmy ei kuitenkaan sijoittunut neljän parhaan joukkoon. Kristiansen on säveltänyt Mathilde SPZ:n, Chris Archerin ja Slam Dunkin kappaleen ”Woman Show”, jonka nämä esittivät "Melodi Grand Prix 2024" -kilpailussa. Työskennellessään Norjassa Kristiansen sai faneja myös kotimaansa ulkopuolella Tiktok-tilinsä kautta, jossa hän on kerännyt yli miljoona seuraajaa.
Tammikuussa 2025 Emmyn ilmoitettiin olevan yksi kuudesta artistista, jotka kilpailisivat Irlannin vuoden 2025 euroviisukarsinnassa, joka kantoi nimeä "The Late Late Eurosong Special 2025". Kilpailussa hän kilpaili kappaleella nimeltään "Laika Party", joka on tehty yhteistyössä irlantilaisen lauluntekijän Larissa Tormeyn kanssa. 7. helmikuuta 2025 järjestetyssä finaalissa, Emmy voitti kilpailun saaden eniten pisteitä sekä kansalliselta raadilta että yleisöltä ja edusti Irlantia vuoden 2025 Euroviisuissa Sveitsin Baselissa.
Vandžin piiri

Vandžin piiri () on hallintopiiri Pamirin luoteisosassa Vuoristo-Badahšanin autonomisella alueella Tadžikistanissa. Sen keskus on Vandžin kylä. Piirin pinta-ala on 4 430 neliökilometriä. Vuoden 2020 väestönlaskennan mukaan siellä oli 33 982 asukasta.
Vandžin piiri rajoittuu luoteessa Darvozin, pohjoisessa Sangvorin, idässä Murğobin ja etelässä Rūšonin piireihin sekä lännessä Afganistaniin. Se käsittää Pandžin sivujokien Vandžobin ja Jazğulomin laaksot, joiden yläosassa on suuria jäätikköjä. Pohjoisessa ovat Darvozvuoret, etelässä Jazğulomvuoret ja jokilaaksojen välissä Vandžvuoret. Pandžin laakso on 1 400 ja piirin korkein kohta Arnavadvuori 6 083 metriä merenpinnan yläpuolella. Hyötykaivannaisiin kuuluvat nikkeli, rautamalmi, kalkki, asbesti, molybdeeni ja marmori.
Seudun ilmasto on mantereinen. Talvet ovat kylmiä ja vähälumisia ja kesät kuumia ja kuivia. Tammikuun keskilämpötila on –8:sta –4:een ja heinäkuun 20–24 astetta. Vuotuinen sademäärä on 200–300 millimetriä.
Vuonna 1933 perustettuun piiriin kuuluu kuusi maalaiskuntaa: Džovidon (aiemmin Žovid), Jazgulom, Mahmadullo Abdullojev, Rovand, Texarv ja Vodxud. Asukkaista valtaosa puhuu tadžikkia ja noin 15 prosenttia jazgulamia. Aikaisemmin myös Vandžin laaksossa oli oma pamirilainen kielensä.
Vandžin kylästä on maanteitse 176 kilometriä alueen pääkaupunkiin Xoruğiin ja 387 kilometriä Dušanbehen. Kylän lähellä on lentokenttä.
Seudun pääelinkeinot ovat maanviljely, karjanhoito ja puutarhanhoito. Viljelmät tuottavat viljaa, vihanneksia, perunaa, hedelmiä ja pähkinöitä. Tuotantoeläimiä ovat naudat, lampaat, vuohet ja siipikarja. Lisäksi on pienimuotoista teollisuutta ja pieni vesivoimalaitos.
Vandžin laakso toimii reittinä Pamirin kansallispuistoon, Fedtšenkon jäätikölle ja Pamirin korkeimmalle huipulle Ismoili Somonīlle. Historiallisia kohteita ovat Jazgulomin laakson kalliopiirrokset, Vandžin linnoitus ja Baravnin kylän keskiaikaiset rakennukset.
Ragnar Edenman

Ragnar Hilding Leonard Edenman (synt. "Eriksson"; 1. huhtikuuta 1914 Uppsala – 27. tammikuuta 1998 Uppsala) oli ruotsalainen sosiaalidemokraattinen poliitikko ja virkamies. Hän toimi kansanedustajana toisessa kamarissa vuosina 1949–1968, Ruotsin kirkko- ja opetusministerinä 1957–1967 sekä Uppsalan läänin maaherrana 1967–1980. Opetusministerinä hän vastasi peruskoulujärjestelmän käyttöönotosta sekä yliopisto- ja korkeakouluverkoston laajentamisesta. Vuosina 1987–1988 Edenman johti nimeään kantanutta komissiota, joka kritisoi Olof Palmen murhan tekijän etsintöjen järjestelyjä.
Edenmanilla on myöhemmin paljastunut olleen nuoruudessa sympatioita kansallissosialismia kohtaan.
Strobe Lights

Strobe Lights () on belgialaisen laulajan Red Sebastianin esittämä kappale, joka julkaistiin 25. tammikuuta 2025. Red Sebastian voitti kappaleella Belgian vuoden 2025 euroviisukarsinnan "Eurosong 2025" -kilpailun ja edusti Belgiaa vuoden 2025 Eurovision laulukilpailussa Baselissa Sveitsissä.
Strobe Lights ei edennyt jatkoon ensimmäisestä semifinaalista ja sijoittui siinä 23 pisteellään toiseksi viimeiseksi.
Lähteet.
How Much Time Do We Have Left?

How Much Time Do We Have Left? () on slovenialaisen laulajan Klemenin esittämä kappale. Kappale voitti Slovenian vuoden 2025 euroviisukarsinnan "EMA 2025" -kilpailun ja edusti Sloveniaa vuoden 2025 Eurovision laulukilpailussa Baselissa.
Kappale kilpaili ensimmäisessä semifinaalissa, jossa se sai 23 pistettä ja sijoittui 13. sijalle, eikä edennyt jatkoon.
Laika Party

Laika Party () on norjalaisen laulajan Emmyn esittämä kappale. Se voitti Irlannin vuoden 2025 euroviisukarsinnan "The Late Late Eurosong Special 2025" -kilpailun ja edusti Irlantia vuoden 2025 Eurovision laulukilpailussa. Kappaleen nimi "Laika Party" johtaa nimensä neuvostoliittolaisesta Laika-koirasta, joka oli ensimmäinen Maan kiertoradalle matkannut elävä olento.
Laika Party ei edennyt finaaliin, kun se sai toisessa semifinaalissa 28 pistettä ja sijoittui 13. sijalle.
Rynnäkkököysilaskeutuminen

Rynnäkkököysilaskeutuminen () on toimenpide, jossa laskeudutaan helikopterista liukumalla vapaasti paksua köyttä pitkin. Tekniikkaa käyttävät etenkin sotilasjoukot paikoissa, joihin helikopterilla ei voi laskeutua.
Rynnäkkököysilaskeutumisen lisäksi toinen tapa laskeutua köydellä on köyteen kiinnitettynä laskeutuminen ("rappelling"), jossa laskeutuja on renkaalla kiinni köydessä.
Tekniikka.
Rynnäkkököysilaskeutumista käytetään silloin, kun sotilaita pitää saada helikopterista maahan nopeasti, mutta kopteri ei voi laskeutua kohteeseen. Tälläisiä paikkoja ovat esimerkiksi epätasainen maasto, rakennusten katot ja laskeutumispaikattomat laivat. Useampi henkilö voi liukua samaan aikaan köyttä pitkin ja köydet voi olla kopterin kummallakin puolella, joten tekniikka onkin nopea tapa joukkojen laskemiseen.
Köysi itsessään on yleensä noin 4–5 senttimetriä paksu. Köysi on paksu, jotta se pysyy vakaana ja siitä saa hyvän otteen. Laskeutuva henkilö ei ole köydessä kiinni, vaan liukuu sitä pitkin samaan tapaan kuin paloaseman tankoa. Laskeutuja pitää köyttä käsillä ja kenkien välissä. Köyden kitka on tarpeeksi suuri, ettei laskeutuja liu'u liian nopeasti alas. Käsissä täytyy olla soveltuvat käsineet, ettei kitka aiheuta pahoja palohaavoja käsiin. Lopuksi köysi voidaan pudottaa, jotta helikopteri pääsee poistumaan paikalta nopeasti.
Tsaarinupseerit

Tsaarinupseerit on historiallinen nimitys niille Suomen puolustusvoimien upseereille, jotka olivat ennen Suomen itsenäistymistä palvelleet Venäjän keisarillisessa armeijassa ja sisäistäneet venäläisen sotilasperinteen. Heitä on kutsuttu halventavasti myös ryssänupseereiksi. Monella heistä oli meriittinään korkeat sotilasopinnot ja kokemusta esikuntatyöskentelystä. 
E. G. Palménin laatiman tilaston mukaan Suomen kadettikoulusta valmistui vuosina 1812–1903 kaikkiaan 955 upseeria, joista 73,5 prosenttia meni Venäjän armeijaan. Lisäksi suomalaisia nuorukaisia meni opiskelemaan suoraan venäläisiin sotakouluihin. Venäjällä sotilaskoulutuksensa saaneista, joita oli aikalaisarvion mukaan yhteensä ainakin 3000, yleni vähintään everstiksi enemmän kuin kolmasosa. Keisarillisessa laivastossa suomalaisten palvelu oli vielä menestyksellisempää. 
Suomen sisällissodassa tsaarinupseerit palvelivat enimmäkseen valkoisten puolella esikuntatehtävissä. He ottivat riskin joutua venäläisten käsiin ja tulla tuomituiksi maanpetoksesta. Vuonna 1924 jääkäri- ja aktivistipiirit alkoivat vaatia Suomen armeijan puhdistamista kelvottomista tsaarinupseereista. Arvostelun kohteeksi joutuivat varsinkin sotaväen päällikkö Karl Wilkama ja yleisesikunnan päällikkö Oskar Enckell.
Ruusuoksidi

Ruusuoksidi (C10H18O) on monoterpenoideihin kuuluva orgaaninen yhdiste. Yhdistettä käytetään ainesosana hajusteissa. Luonnossa ruusuoksidia esiintyy muun muassa ruusuissa, kurjenpolvissa, litsissä ja sitruunaeukalyptuksessa.
Ominaisuudet, valmistus ja käyttö.
Huoneenlämpötilassa ruusuoksidi on väritöntä nestettä, jolla on voimakas kukkaismainen tuoksu. Yhdiste liukenee vähäisessä määrin veteen. Ruusuoksidilla on kaksi kiraliakeskusta ja neljä eri optista isomeeria. Isomeereistä vain yhtä, (2S,4R)- eli (-)-cis-ruusuoksidia, esiintyy luonnossa ja sillä on myös isomeereista voimakkain tuoksu.
Ruusuoksidia valmistetaan lähtien sitronellolista, joka hapetetaan valokemiallisesti herkistimen läsnäollessa orgaaniseksi hydroperoksidiksi. Hydroperoksidi pelkistetään natriumsulfiitilla dioliksi, joka muodostaa rengasrakenteisen eetterin voimakkaasti happamissa oloissa. Tässä reaktiossa muodostuu kaikkia neljää ruusuoksidin stereoisomeeria. Aineen valmistamiseksi on kehitetty myös stereospesifisiä ja bioteknisiä menetelmiä. 
Ruusuoksidia käytetään tuomaan hajusteisiin kukkaistuoksua, erityisesti ruusun ja kurjenpolvien vivahteita.
Puolan parlamentti

Puolan tasavallan parlamentti () on Puolan kaksikamarinen parlamentti. Parlamentti koostuu 460-paikkaisesta sejmistä ja 100-paikkaisesta senaatista. Sejm toimii parlamentin alahuoneena ja senaatti ylähuoneena.
Pia Klemp

Pia Klemp (s. 1983) on saksalainen laivastoupseeri, ihmisoikeusaktivisti ja kirjailija. Hän on tullut tunnetuksi erityisesti työstään Välimeren siirtolaisten pelastusoperaatioissa sekä mertensuojelutyöstä.
Toiminta.
Klemp työskenteli vuosina 2011–2017 Sea Shepherd -järjestössä useissa eri tehtävissä, kuten kokkina, pelastussukeltajana, kansimiehenä ja perämiehenä. Tänä aikana hän suoritti myös merikapteenin pätevyyden.
Euroopan pakolaiskriisin aikana vuonna 2017 Klemp siirtyi työskentelemään Välimeren pelastusoperaatioihin. Hänen komentamansa "Iuventa"-alus on pelastanut arviolta 14 000 siirtolaista. Italian viranomaiset takavarikoivat aluksen elokuussa 2017 ja asettivat Klempin sekä yhdeksän muuta miehistön jäsentä syytteeseen laittoman maahanmuuton avustamisesta. Syyttäjän mukaan miehistö olisi tehnyt yhteistyötä ihmissalakuljettajien kanssa.
Klemp on kiistänyt syytteet ja ilmoittanut vievänsä asian tarvittaessa Euroopan ihmisoikeustuomioistuimeen. Kansainvälinen merioikeus velvoittaa kapteenin auttamaan kaikkia merihädässä olevia kansallisuudesta riippumatta.
Vuonna 2019 Klemp kieltäytyi vastaanottamasta Pariisin kaupungin myöntämää Grand Vermeil -mitalia. Hän perusteli päätöstään kritisoimalla Pariisin kaupungin kaksinaismoralismia sen maahanmuuttopolitiikassa.
Cloud Gate

Cloud Gate (), yleisemmin tunnettu lempinimellä The Bean (suom. "Papu"), on julkinen veistos Chicagossa, Yhdysvalloissa. Se sijaitsee kaupungin keskustassa Millennium Parkissa. Veistos on Anish Kapoorin suunnittelema ja se valmistui vuonna 2006.
Kuvaus.
Cloud Gate on 10 metriä korkea, 13 metriä leveä ja 20 metriä pitkä veistos, joka painaa noin 100 tonnia. Sen pinta on kokonaan ruostumatonta terästä, joka koostuu 168 yhteen hitsatusta teräslevystä muodostaen saumattoman, peilimäisen pinnan. Veistoksen sisärakenne koostuu kahdesta metallisesta renkaasta, jotka on yhdistetty ristikkorakenteella, mikä mahdollistaa painon jakautumisen kahdelle tukipisteelle. Pinta heijastaa ympäröivän kaupunkimaiseman, puiston ja taivaan, mistä veistos on saanut virallisen nimensä.
Veistoksen lempinimi ”The Bean” syntyi jo sen rakennusvaiheessa, kun yleisö näki suunnitelmapiirrokset sen pavun muotoisesta rakenteesta. Vaikka taiteilija Kapoor virallisesti nimesi teoksen Cloud Gateksi sen valmistuttua, on lempinimi jäänyt yleiseen käyttöön.
Sipoo Bulldogs

Kerava Bulldogs (aik. Sipoo Bulldogs) on Keski-Uudellamaalla toimiva amerikkalaisen jalkapallon seura. Seura on perustettu vuonna 1983 Keravalla, mutta se siirtyi Sipooseen vuonna 2000. Vuonna 2024 Bulldogs siirtyi takaisin Keravalle. Bulldogs pelaa kaudella 2025 toiseksi korkeimalla sarjatasolla Amerikkalaisen jalkapallon I-divisioonassa. Bulldogs pelasi pääsarja Vaahteraliigassa kaudella 1986.
Naisten amerikkalaisen jalkapallon I-divisioona

Amerikkalaisen jalkapallon I-divisioona on Suomen naisten amerikkalaisen jalkapallon toiseksi korkein sarjataso. Sarjassa pelaa kaudella 2025 kuusi joukkuetta. Sarjan järjestäjä on Suomen Amerikkalaisen Jalkapallon Liitto. Sarjaa on pelattu vuodesta 2004 lähtien.
Daintreen sademetsä

Daintreen sademetsä on Australian koillisosassa sijaitseva 160 000 hehtaaria kattava sademetsä. Sitä on kutsuttu maailman vanhimmaksi trooppiseksi metsäksi. Alue on noin 180 miljoonaa vuotta vanha ja liitettiin Unescon maailmanperintöluettoon vuonna 1988. Se on osa laajempaa Queenslandin tropiikin aluetta, jota on pidetty yhtenä maailman arvokkaimmista luonnonsuojelualueista.
Daintreen löysi vuonna 1873 George Elphinstone Dalrymple, joka nimesi metsän geologina ja valokuvaajana toimineen ystävänsä Richard Daintreen mukaan.
Daintreen sademetsän alueella on neljä kansallispuistoa. Alueella elää yli 3 000 kasvilajia, noin 400 lintulajia sekä yli sata nisäkäs- ja matelijalajia.
Vaahteraliigan vuoden tulokas

Vuoden tulokas on Suomen amerikkalaisen jalkapallon pääsarjan Vaahteraliigan vuoden tulokaspelaajalle vuosittain myönnettävä palkinto. Palkinto on jaettu pääsääntöisesti joka vuosi kaudesta 1986 lähtien.
Vaahteraliigan vuoden hyökkääjä

Vuoden hyökkääjä on Suomen amerikkalaisen jalkapallon pääsarjan Vaahteraliigan vuoden hyökkääjälle vuosittain myönnettävä palkinto. Palkinto on jaettu joka vuosi kaudesta 2002 lähtien.
Darvozin piiri

Darvozin piiri () on hallintopiiri Pamirin luoteisosassa Vuoristo-Badahšanin autonomisella alueella Tadžikistanissa. Sen keskus on Qal’ai Xumbin kylä. Piirin pinta-ala on 2 824,5 neliökilometriä. Vuoden 2020 väestönlaskennan mukaan siellä oli 23 204 asukasta.
Darvozin piiri rajoittuu lännessä Šamsiddin Šohinin ja Xovalingin, pohjoisessa Sangvorin ja idässä Vandžin piireihin sekä etelässä Pandžjoen kautta Afganistaniin. Se sijaitsee pääosin Darvozvuorten eteläpuolella Pandžin sekä osittain Xingovjoen laaksoissa. Alueen hyötykaivannaisiin kuuluvat marmori, serpentiniitti, kulta, kupari, nikkeli ja kivihiili.
Seudun ilmasto on mantereinen. Tammikuun keskilämpötila on –5:stä nollaan ja heinäkuun 20–25 astetta. Vuorilla ilmasto on viileämpi. Vuotuinen sademäärä on 500–900 millimetriä. Pandžiin laskee useita lyhyitä jokia, joista suurin on Xumbob.
Hallintoalue on perustettu Qal’ai Xumbin piirinä vuonna 1930. Se liitettiin Vuoristo-Badahšaniin vuonna 1957, yhdistettiin Vandžin piiriin vuonna 1963, perustettiin uudelleen vuonna 1965 ja nimettiin Darvozin piiriksi vuonna 1991. Siihen kuuluu neljä maalaiskuntaa: Nulvand, Qal’ai Xumb, Sağirdašt ja Višxarv.
Piirin kautta kulkee Dušanben (287 tai 380 kilometriä) ja alueen pääkaupugin Xoruğin (289 kilometriä) välinen maantie. Lyhyempi reitti Dušanbehen kulkee Xoburabotin solan ja pitempi mutta nopeampi Šūroobodin kautta. Pandžin yli Afganistaniin johtaa Ruzvain kylän luona sijaitseva silta.
Seudun pääelinkeinot ovat maanviljely ja karjanhoito. Osittain keinokastellut viljelmät tuottavat viljaa, perunaa, vihanneksia, hedelmiä ja rehua. Tuotantoeläimiä ovat naudat, lampaat, vuohet ja siipikarja. Lisäksi harjoitetaan mehiläistenhoitoa. Teollisuutta edustavat muun muassa juomatehdas, kultasepänverstas, ompelimo ja vesivoimalaitokset. Kaivosteollisuus tuottaa kultaa ja marmoria.
Darvoz muodostaa historiallisen kulttuurialueen, johon aikaisemmin on kuulunut myös Pandžin Afganistanin-puoleinen ranta. Piirin historiallisia kohteita ovat muinaisen Karonin kaupungin ja Xumbin linnoituksen rauniot sekä merkkihenkilöiden mausoleumit ja hautapaikat.
Vaahteraliigan vuoden linjamies

Vuoden linjamies on Suomen amerikkalaisen jalkapallon pääsarjan Vaahteraliigan vuoden linjamiehelle vuosittain myönnettävä palkinto. Palkinto on jaettu joka vuosi kaudesta 2006 lähtien.
Asteromáta

Asteromáta (, ) on kreikkalaisen laulajan Klavdian esittämä kappale. Se voitti Kreikan vuoden 2025 euroviisukarsinnan "Ethnikós Telikós 2025" -kilpailun ja edusti Kreikkaa vuoden 2025 Eurovision laulukilpailussa.
Asteromáta eteni toisesta semifinaalista jatkoon, kun hän sai 112 pistettä ja sijoittui neljänneksi. Finaalissa kappale sai 105 pistettä ammattiraadeilta ja 126 yleisöltä, minkä myötä se sijoittui kuudenneksi.
The Dead Weather

The Dead Weather on yhdysvaltalainen rock-yhtye, joka perustettiin Nashvillessä Tennesseessä vuonna 2009. Yhtyeen musiikki on sekoitus garage rockia, bluesia, punkia ja hard rockia. The Dead Weather -yhtyeessä soittaa useita tunnettuja rock-muusikkoja: The Killsin laulaja Alison Mosshart, Queens of the Stone Agen kitaristi Dean Fertita ja The Raconteurs -yhtyeen basisti ”Little Jack” Lawrence sekä The White Stripes- ja The Racounters -yhtyeen kitaristi Jack White, joka soittaa Dead Weatherissa poikkeuksellisesti rumpuja.
Yhtyeen perustaminen.
Yhtye sai alkunsa vuonna 2008, kun The Raconteurs ja The Kills olivat yhteisellä kiertueella Yhdysvalloissa. Kiertueen loppupuolella Jack White sairastui keuhkoputkentulehdukseen, mikä vaikeutti hänen laulamistaan Racounters-yhtyeessä, joten hän pyysi The Kills -yhtyeen laulajaa Alison Mosshartia laulamaan. Lavakemia johti siihen, että White, Mosshart ja Lawrence päättivät perustaa yhteisen bändin. Mukaan saatiin Queens of the Stone Agen kitaristi Dean Fertita. Yhtye päätti äänittää yhdessä Gary Numanin kappaleen ”Are Friends Electric?” 
Vastaperustettu bändi alkoi pian työstää kokonaista albumia Whiten omistamalla Third Man Studiosilla Nashvillessä Tennesseessä. Jack White soitti yhtyeessä rumpuja ensimmäistä kertaa sitten nuoruusvuosiensa Goober &amp; the Peas -yhtyeen aikojen. The Dead Weather sai albuminsa valmiiksi vain muutamassa viikossa. The Dead Weather esiintyi yleisön edessä ensimmäistä kertaa 11. maaliskuuta 2009, kun Third Man Recordsin Nashvillen-päämaja avattiin. Bändi esiintyi kyseisessä tapahtumassa juuri ennen yhtyeen ensisinglen ”Hang You from the Heavens” julkaisua.
Bändin ensialbumi "Horehound" ilmestyi kesällä 2009. Levy sai kriitikoilta ylistäviä arvosteluja. Albumilla oli yhtyeen omien kappaleiden lisäksi cover-versio Bob Dylanin kappaleesta ”New Pony.” The Dead Weather jatkoi kiertueitaan sekä levyttämistä koko 2009 vuoden ajan. Mosshart ilmoitti medialle jo lokakuussa, että bändin toinen albumi oli jo puoliksi valmis. Maaliskuussa 2010 julkaistiin uusi single ”Die by the Drop”, ja toukokuussa julkaistiin toinen studioalbumi, "Sea of Cowards", joka oli debyyttiä raskaampi kokonaisuus. Samana vuonna The Dead Weather osallistui "Twilight Saga: Eclipse" -elokuvan soundtrackille kappaleellaan ”Rolling in on a Burning Tire”.
Vuonna 2013 White ilmoitti, että bändi työsti uutta materiaalia, ja saman vuoden lopulla Third Man Records julkaistiin 7" vinyylisinglen ”Open Up (That's Enough) / Rough Detective”. Seuraavat singlet ennakoivat bändin kolmannen albumin, "Dodge and Burn", julkaisua syyskuussa 2015.
Ibibiot

Ibibiot on etninen ryhmä Nigerian kaakkoisosassa, etenkin Cross Riverin osavaltiossa. He puhuvat nigeriläis-kongolaisiin kieliin kuuluvan efik-ibibion kielen eri murteita. Ibibioja on kaikkiaan vajaat seitsemän miljoonaa. Useimmat heistä ovat kristittyjä.
Ibibiot viljelevät sademetsässä jamssia, taroa ja maniokkia omaan käyttöön, rahatuloja saadaan palmuöljystä ja palmunytimistä. Ibibiot tunnetaan taitavasta puunveistostaan.
Avittat

Avittat on grönlantilainen kirjontatekniikka, jossa värjättyjä hylkeennahkasuikaleita tai suikaleista leikattuja pieniä ruutuja ommellaan valkeaan tai mustaan hylkeennahkaan. Suikaleet ovat muutaman millimetrin levyisiä, ja ennen värjäämistä nahasta on poistettu karvat. Alkujaan grönlantilaiset hyödynsivät tekniikkaa kaamit-saappaiden ja naisen kansallispukuun kuuluvien sioqqat-housujen koristelussa. Nykyään tekniikan avulla voidaan koristella myös esimerkiksi laukkuja ja koruja. Avittat-tyylistä kuviointia voi nykyään nähdä myös painokankaissa. Perinteisesti avittat-kuvio kulkee työssä vaakasuoraan. Avittatia pidetään haastavana tekniikkana ja tärkeänä osana Grönlannin kulttuuriperintöä.
David Sandberg

David Sandberg (s. 23. joulukuuta 1985) on ruotsalainen elokuvantekijä ja näyttelijä, joka tunnetaan parhaiten kulttisuosion saavuttaneen "Kung Fury" -lyhytelokuvan (2015) ohjaajana, käsikirjoittajana ja päänäyttelijänä.
Sandberg nousi kansainväliseen maineeseen "Kung Furyn" myötä, joka rahoitettiin Kickstarterin kautta. Projekti keräsi joukkorahoituksella 630 000 dollaria alkuperäisen 200 000 euron tavoitteen sijaan. Lyhytelokuva julkaistiin vuonna 2015 YouTubessa, missä se saavutti nopeasti suuren suosion. Elokuva esitettiin myös Cannesin elokuvajuhlien Directors' Fortnight -sarjassa.
Vuonna 2018 ilmoitettiin, että Sandberg ohjaa "Kung Furyn" kokopitkän jatko-osan, jonka tähdiksi kiinnitettiin Arnold Schwarzenegger, Michael Fassbender ja David Hasselhoff. Sandberg toimii elokuvassa myös käsikirjoittajana, tuottajana ja näyttelijänä.
Saor

Saor on skotlantilainen vuonna 2013 perustettu metallimusiikin yhtye. Tyylilajia on kutsuttu tunnelmalliseksi black metaliksi ja folk metaliksi. Vuodesta 2012 vuoteen 2013 yhtye toimi nimellä Àrsaidh.
Yhtyeen ainoa varsinainen jäsen on Andy Marshall, joka on vastuussa kaikista soittimista ja laulusta. Yhtyeen nimi tarkoittaa vapaata gaelin kielellä.
Matteuksenkirkko (München)

Matteuksenkirkko (saks. "St. Matthäus") on Baijerin evankelisluterilaisen kirkon piispankirkko Münchenissä Saksassa. Se on rakennettu vuonna vuosina 1953–1955 samalla paikalla sijainneen ja samannimisen, vuonna 1833 valmistuneen ja kansallissosialistien vuonna 1938 purkaman kirkon paikalle. Kirkon on suunnitellut arkkitehti Gustav Gsaenger, kirkon alttarimosaiikki on Angela Gsaengerin käsialaa ja kirkon krusifksin on toteuttanut Andreas Schwarzkopf. Kirkko sijaitsee Sendlinger-Tor-Platzilla Nußbaumpark-puistossa.
Tautumeitas

Tautumeitas on vuonna 2015 Riiassa perustettu latvialainen folk- ja maailmanmusiikkiyhtye. Sen muodostavat viisi naispuolista laulajaa ja multi-instrumentalistia: Asnate Rancāne, Aurēlija Rancāne, Laura Vārpiņa, Laura Marta Līcīte ja Gabriēla Zvaigznīte. Tautumeitas edusti Latviaa kappaleella ”Bur man laimi” vuoden 2025 Eurovision laulukilpailussa Baselissa.
Historia.
Vuonna 2017 Tautumeitas teki yhteistyötä toisen latvialaisen folk- ja maailmanmusiikkiyhtyeen "Auļin" kanssa. Yhtyeet julkaisivat 13 kappaletta sisältävän albumin "Lai māsiņa rotājās!", joka on saanut inspiraatiota baltialaisesta folkmusiikkiperinteestä ja se on omistettu kihlauksille ja häille. Albumi voitti "Latvijas Mūzikas ierakstu gada balva Zelta Mikrofons" -palkinnon kategoriasta vuoden 2017 paras folkmusiikkialbumi. "Lai māsiņa rotājās!" saavutti myös 26. sijan vuoden 2018 "World Music Charts Europe" -listalla sekä sijan 38. vuoden 2018 huhtikuun ja toukokuun "Transglobal World Music Chart" -listalla. Vuonna Tautumeitas julkaisi debyyttialbuminsa, joka kantaa yhtyeen nimeä "Tautumeitas".
2. kesäkuuta 2021 Tautumeitas ilmoitti virallisella Instagram-tilillään, että yhtyeen silloinen jäsen Lauma Bērza jättäisi yhtyeen saman vuoden kesällä.
20. marraskuuta 2024 ilmoitettiin, että Tautumeitas oli valittu kilpailijaksi Latvian vuoden 2025 euroviisukarsintana toimineeseen "Supernova 2025" -kilpailun semifinaaliin kappaleellaan "Bur man laimi".
8. helmikuuta 2025 Tautumeitas voitti "Supernova 2025" -kilpailun kappaleellaan "Bur man laimi" ja sai täten oikeuden edustaa Latviaa vuoden 2025 Euroviisuissa Sveitsin Baselissa.
Sotabloggaaja

Sotabloggaaja tai sotabloggari on toimittajan tapaan eri lähteistä sotatoimia seuraava sisältötuottaja, jota jotkut lehdet ja verkkojulkaisut käyttävät omina toissijaisina lähteinään uutistoimistojen tapaan. He käyttävät myös ensisijaisia lähteitä tai sellaisiksi oletettuna omana lähdeaineistonaan. Sotabloggaaja on joistain tapahtumista kiinnostunut henkilö tai joskus pieni ryhmä. 
Sotabloggaus Ukrainan sodassa.
Englanninkielisessä uutistoimittamisessa kutsutaan Venäjän Ukrainaan kohdistaman hyökkäyssodan kannattajia myös Z-bloggereksi, koska venäläisten sotajoukkojen tunnus mm. ajoneuvoissa on Z-kirjain. Kirjaimesta tuli koko Etelä- ja Itä-Ukrainaan suuntautuneen hyökkäyksen yleinen vertauskuva, mikä johti siihen, että innokkaimpia laajojen sotatoimien kannattajia Venäjällä alettiin kutsua z-isänmaallisiksi, z-patriooteiksi, mistä nimitys laajeni z-bloggereiksi. Muita sotabloggaajia ovat muiden muassa Juri Kotjonok, Aleksandr Kots, Semjon Pegov ja Boris Rožin. Joistain sotabloggaajista käytetään neutraalia nimitystä sotakirjeenvaihtaja. Osa heistä on ammatiltaan toimittajia. Ukrainaa kannattavassa verkkopalvelussa Spisok Putina on luetteloituna henkilöitä, jotka kannattavat Venäjän hyökkäystä Ukrainaan. Luetteloon sisältyy myös paljon sotabloggaajia. Palvelua ylläpitää hanke "Standing Committee of the Free Russia Forum".
Venäjän hyökkäyssotaan liittyviä sotabloggaajia ovat mm. Jegor Guzenko, joka pitää Telegramissa Trinadtsatyi-kanavaa (suom. ’Kolmastoista’), Andrei Morozov, Gennadi Dobovoi, Jevgeni Poddubnyi, Maksim Fomin ja Aleksandr Sladkov Joissain tapauksissa sotabloggaajalla saattaa olla satojatuhansia seuraajia ja hänen sisältötuotteensa saattavat vaikuttaa jossain määrin yleiseen mielipiteeseen. Kun Venäjän asevoimat tiedottavat Ukrainan asevoimia ja niiden joukko-osastoja niukemmin, muodostuu tarve saada lisätietoja Venäjän asevoimien tilasta. Venäjän lainsäädännön mukaan väärien tietojen antaminen maan asevoimista on rikosoikeudellisesti rangaistavaa. Tiedotuskäytäntöjen erilaisuudesta johtuen melko monet sotabloggaajat, joihin iltapäivälehdistö tukeutuu ajoittain, ovat venäläisiä, jotka kannattavat usein nykyistä ankarampia Venäjän hyökkäystä Ukrainaa vastaan. 
Vuonna 2014, kun Ukrainassa oli epätietoisuutta siitä, mihin toimiin Ukraina ryhtyy Krimin itsenäisyysliikettä ja Venäjää vastaan, oli joitain sotabloggajia, jotka saivat tilanentietoja suoraan sotilaskomentajilta. Ukraina vetäytyi varsinaisitta sotatoimitta Krimin niemimaalta, jolloin Venäjä miehitti niemimaan ja muodosti sinne kaksi liittovaltiosubjektiaan, Sevastopolin liittovaltiokaupungin ja muista osista Krimin niemimaata käsittäväm Krimin autonomisen tasavallan.
Venäjän Ukrainaan kohdistaman hyökkäyssodan lisäksi on sodasta tuotettu verkkosivukanavasisältöjä myös Syyrian sisällissodasta varsinaisesti ennen Syyrian presidentti Bašar al-Assadin hallinnon kukistumista ja hänen maanpakoaan Venäjänlle.